Standbeelde: ‘Prosesse moet gevolg word’Foto: UCT/Facebook Die Suid-Afrikaanse Erfenishulpbronagentskap (Sahra) het gesê enige besluit wat geneem word oor die Cecil John Rhodes-standbeeld by die Universiteit van Kaapstad, moet die breër publiek se sienings in ag neem en in lyn wees met versoeningspogings. “Die aanhef van ons Grondwet bepaal dat Suid-Afrika behoort aan almal wat daarin woon en as sodanig verwelkom ons diegene wat ‘n kritiese blik neem op hoe erfenis in ons land verteenwoordig word,” het Veliswa Baduza, uitvoerende hoof van Sahra, gesê. Baduza se reaksie kom te midde van verskeie debatte en protesoptogte rakende standbeelde uit die koloniale- en apartheidsera. Die Universiteit van Kaapstad se senaat het onlangs eenparig gestem vir die verwydering van die Rhodes-standbeeld. “Die verskuiwing van ‘n standbeeld na ‘n minder prominente plek kan gedoen word en is al gedoen,” het Baduza gesê. “Ons kan nie die geskiedenis uitwis nie, maar ons kan bepaal hoe ons nasionale erfenis lyk.” Volgens Baduza is daar ‘n proses wat gevolg moet word indien ‘n standbeeld geskuif word. Sy het verwys na die Nelson Mandela-standbeeld wat dié van genl. Barry Hertzog by die Uniegebou vervang het. Volgens haar was daar konsultasie met die Hertzog-familie en alle ander belanghebbendes. “Die Gautengse Erfenishulpbronagentskap het met al die belanghebbendes gekonsulteer. In die Universiteit van Kaapstad se geval sal dit die Rhodes-stigting wees. Hiermee saam moet daar ‘n 30 dae-periode wees vir openbare deelname en die verskeie universiteitsbelangegroepe moet gekonsulteer word.” Volgens Baduza kan die universiteit na afloop van die konsultasieproses ‘n aansoek by die Erfenishulpbronagentskap indien en sal daar ‘n besluit geneem word. Baduza het gesê die Sahra erken dat daar frustrasies is rakende die pas van besluite oor erfenisterreine. “Ons erken dat die pas versnel moet word. Daar is baie wat ons moet doen as bewaarders om te verseker dat Suid-Afrika se erfenis nie-rassig, nie-seksisties en vooruitstrewend is.” Baduza het gesê dit is ‘n saak waarna die Sahra krities moet kyk.